**Önéletrajz**

Kurátori tapasztalattal, referenciával nem rendelkezem, az installáció tervet önálló alkotóként nyújtom be. Művészeti képzésben nem vettem részt, művészeti tevékenységemet polgári foglalkozás mellett, 2013-ban kezdtem el. Video installációkról, egyéb objektekről készítek vázlatokat és szöveges leírásokat. A művek jelenleg „recept” állapotban léteznek, csupán tervek állnak rendelkezésre, amelyek alapján elképzelhetők, illetve kivitelezhetők az adott objektek.

Kiállítások:

Liget Galéria: „Csodák palotája” (2014.)

Gallery8: „Hangtál” (2014.)

Mindkét kiállításon zömében szöveges installáció tervleírások szerepeltek.

*Egyebek:*

2014-ben pályázatot nyújtottam be az 2015. évi 56. Velencei Nemzetközi Képzőművészeti Biennálé magyar pavilonjában megrendezendő kiállításra, amelyben „Csodák Palotája” címen 12 videó installáció terve szerepelt. A csomag egyik darabját az NKA-tól 2015. évben kapott támogatás felhasználásával időközben sikerült realizálni, a bemutatására még nem került sor.

**Kommunikációs terv**

A „Nézőtér” elsősorban a klasszikus portréfestői szituációt idézi meg, annak sajátos meditatív-szemlélői, metafizikai-fiziológiai folyamat jellegét emeli ki. Az installáció fókuszában a figyelmi helyzet azon sajátossága áll, hogy hasonlóan ahhoz, ahogy a szem retinán a sötétkamra hatás révén megjelenik a látvány vetületi képe, a portrét létrehozó képalkotó személy „belső adaptív terében” („személyében”) bizonyos mértékben létre kell jönnie a modell személyének, „lényének”. A kiállítás célja e sajátos meditatív „képalkotói” látásmód, mint lehetséges emberi kapcsolódási, kötődési, viszonyulási forma tapasztalati bemutatása, érzékeltetése.

A kiállítótér érdemben üres, csupán a tárgybani tapasztalat létrehozását támogató elemek kapnak helyet, a tér egy felerősített meditatív környezet.